ኢትዮጵያ በፀጥታው ጥበቃ ምክር ቤት ለሰላምና ደህንነት በትኩረት እየሠራች ነው – የውጪ ጉዳይ ሚኒስቴር
ኢትዮጵያ በፀጥታው ጥበቃ ምክር ቤት ተለዋጭ አባልነቷ ለአፍሪካ ብሎም ለዓለም ሰላምና ደህንነት በትኩረት እየሠራች መሆኑን የውጪ ጉዳይ ሚኒስቴር ገለጸ።ሚኒስቴሩ ኢትዮጵያ የፀጥታው ምክር ቤት ተለዋጭ አባል በሆነችበት በአራት ወራት ውስጥ የተከናወኑ ተግባራትን አስመልክቶ ዛሬ ጋዜጣዊ መግለጫ ሰጥቷል።የውጭ ጉዳይ ሚኒስቴር ቃል አቀባይ አቶ መለስ ዓለም በዚሁ ወቅት እንደገለጹት፤ ኢትዮጵያ በፀጥታ ጥበቃ ምክር ቤት ተለዋጭ አባልነት አራት ወራት ቆይታዋ ለአፍሪካ ብሎም ለዓለም ሰላም እና ደህንነት ሠርታለች።በተለይም በአፍሪካ ቀንድ ግጭቶችን በሰላም እንዲፈቱ በማድረግና አሸባሪነት እንዲዳከም ያደረገችው ጥረት ውጤታማ መሆኑንም ገልጸዋል።ኢትዮጵያ በምክር ቤቱ ከአፍሪካ ተወካዮች ግብፅና ሴኔጋል ጋር በመሆን የአፍሪካ ህብረት ውሳኔዎችን በማስፈፀም ረገድ እየሠራች መሆኑን ጠቁመዋል፡፡ከተወካይ አገሮቹም ጋር የጋራ አቋም ለማራመድም ጥረት እየተደረገ መሆኑን ነው ያመለከቱት ።አገራቱ ሽብርተኝነትን በመዋጋት ረገድም ጠንካራ የሆነ የጋራ አቋም እንዳላቸው በመጠቆም።የአፍሪካ ጉዳዮችን በተመለከተ በተለይም የደቡብ ሱዳን ግጭት በሚፈታበት ሁኔታ ዙሪያ የምስራቅ አፍሪካ የልማት በይነ መንግሥታት ባለስልጣን (ኢጋድ) ለሚያደርጋቸው ጥረቶች የፀጥታው ምክር ቤት  ጠንካራ ድጋፍ እንዲያደርግ በምክር ቤቱ ስብሰባዎች ላይ ግፊት የሚያደርጉ ተግባራት መከናወኑን አመልክተዋል።በኢጋድ፣ በአፍሪካ ህብረትና በተመድ መካከል የደቡብ ሱዳንን ግጭት ለመፍታት የሚያስችል ቅንጅታዊ ሥርዓት እንዲፈጥሩ የማድረግ ስራ መሰራቱምን እንዲሁ።በደቡብ ሱዳን ችግር አፈታት ዙሪያ አንድ አቋም በመያዝ በአገሪቷ ላይ ሊጣል የነበረው ማዕቀብ ውዝግቡን የበለጠ እንደሚያወሳስበው በመግለፅና “ተቀናቃኞችን ማወያየት” የሚለው ሃሳብ ተቀባይነት እንዲያገኝ መደረጉንም አስረድተዋል።እንደ ቃል አቀባዩ ገለፃ፤ ኢትዮጵያ ሶማሊያን በተመለከተ በአገሪቷ ዘላቂ ሰላም እንዲሠፍንና የተረጋጋ መንግሥት እንዲኖር በአሚሶም ጥላ ሥር እንዲሁም በተናጠል የምታደርገውን የሰላም ማስከበር ሥራ የበለጠ ማስገንዘብ ችላለች። በዚህም የፀረ ሽብር እርምጃዋ በፀጥታው ምክር ቤት ይሁንታ እንዲያገኝ አድርጋለች።የሶማሊያ የፖለቲካ አቅጣጫ በትክክለኛው መንገድ እንዲጓዝ ምክር ቤቱ ድጋፍ እንዲሠጥ ማድረግ መቻሉን ያስረዱት አቶ መለስ፤ ለረጅም ጊዜ ሲንከባለል የቆየው የሶማሊያ ምርጫ ተካሂዶ ህብረተሰቡ መሪዎቹን መምረጡን ገልጸዋል።ኢትዮጵያ የሶማሊያ የፀጥታ ሃይል እንዲጠናከር እንዲሁም የሰብዓዊ ዕርዳታና ድጋፍ እንዲደረግ ያቀረበችው ሃሳብ ተቀባይነት ማግኘቱንም ገልጸዋል።የኤርትራ መንግስት የተጣለበትን ማዕቀብ በመጣስ የሚያደርጋቸውን እንቅስቃሴዎች በማጋለጥ የምታከናውናቸው ተግባራት በምክር ቤቱ ተቀባይነት ማግኘታቸውንም ነው ያብራሩት።በዓለም አቀፍ ደረጃ የምክር ቤቱን ትኩረት ከወሰዱ ግጭቶች አንዱ የሶሪያ የእርስ በእርስ ጦርነት መሆኑን አውስተው፤ ኢትዮጵያ በግጭቱ አፈታት ረገድ በፀጥታው ምክር ቤት የምታራምደው አቋም ''የአገሮች የአስተዳደር ተቋማት መፈራረስ የለባቸውም '' የሚል መሆኑን ነው የገለጹት።የእነዚህ ተቋማት መፈራረስ በሚፈጥረው ክፍተት የሽብር ቡድኖችና አክራሪዎችን እንደሚያጠናክሩ የገለጹት አቶ መለስ፤ “ኢትዮጵያ የእነዚህን ተቋማት ህልውና ባረጋገጠ መልኩ ፖለቲካዊ መፍትሄዎችን ማፈላለግ ጠቃሚ እንደሚሆን የሚገልጹ መልዕክቶችን በትኩረት ታራምዳለች” ብለዋል።   ኢትዮጵያ የሰሜን ኮሪያ የኒውክለር ጦር መሳሪያ ሙከራን በተመለከተ ሰሜን ኮሪያ የፀጥታው ምክር ቤት ላስተላለፋቸው ውሳኔዎች ተገዢ እንድትሆን ጥሪ ማስተላለፏንም ገልፀዋል።በተጨማሪም ሰሜን ኮሪያ ከምታካሂዳቸው የኒውክለርና የሚሳይል ሙከራዎች እንድትታቀብ በውጭ ጉዳይ ሚኒስትር ዶክተር ወርቅነህ ገበየሁ በኩል ጥሪ ማስተላለፏን ቃል አቀባዩ ገልፀዋል።ደቡብ ኮሪያና አሜሪካ በአካባቢው የሚያደርጉትን የጦር ልምምድ ወደ ባሰ ፍጥጫ የሚያመራ በመሆኑ ከዚሁ እንዲቆጠቡና በአካባቢው ዘላቂ ሰላም እንዲሠፍን በኒውክለር አጠቃቀም ዙሪያ በሰሜን ኮሪያና በዓለም አቀፉ ማህበረሰብ ተቋርጦ የነበረው ድርድር እንዲቀጥል ጥሪ ማስተላለፏንም  ነው ያስታወቁት-(ኢዜአ)፡፡  